Nuwe malaria-entstof toon belowende resultate | Maroela Media
Nuwe malaria-entstof toon belowende resultate
'n Nuwe malaria-entstof was 77% doeltreffend in proewe op jong kinders en word bestempel as 'n moontlike deurbraak in die stryd teen die dodelike siekte wat deur muskiete oorgedra word.
In 'n kliniese proef in Burkina Faso is gevind dat die Matrix-M-entstof, wat deur die Universiteit van Oxford se Jenner-instituut ontwikkel is, 77% doeltreffend is nadat 450 kinders in 2019 ingeënt is en toe 'n jaar lank gemonitor is. Geen ernstige nadelige newe-effekte is aangemeld nie.
Dit is die eerste kandidaat-entstof vir malaria wat die Wêreldgesondheidsorganisasie (WGO) se teiken van 'n 75%-doeltreffendheid oortref.
'n Breër "fase 3"-proefneming waarby 4 800 kinders betrokke is, sal nou in vier Afrikalande uitgevoer word, in samewerking met Indië se Serum-instituut en die Amerikaanse farmaseutiese maatskappy Novavax.
Prof. Adrian Hill, hoof van die Jenner-instituut, wat die koronavirus-entstof ontwikkel het wat nou wêreldwyd deur AstraZeneca versprei word, het rakende die toetsuitslae gesê dit is 'n "groot dag" in die wêreldwye stryd teen malaria.
Die Verenigde Nasies (VN) se gesondheidsagentskap het gesê die uitwissing van malaria, wat jaarliks die lewe van ongeveer 400 000 mense eis, is 'n "lewensvatbare doelwit vir alle lande".
Groter risiko vir kinders
"Malaria het verlede jaar minstens vier keer soveel lewens in Afrika geëis as in die geval van Covid-19," het Hill gesê.
"Niemand het dit vir 'n oomblik bevraagteken of daar magtiging vir die noodgebruik van behandeling vir Covid-19 in Afrika moet wees nie. So, hoekom kan dieselfde noodmaatreël nie ook geld vir 'n siekte wat kinders eerder as ouer mense doodmaak nie?"
Die Serum-instituut het hom daartoe verbind om jaarliks minstens 200 miljoen dosisse te vervaardig. Volgens Hill het die Matrix-M-entstof "die potensiaal om 'n groot uitwerking op openbare gesondheid te hê indien lisensiëring verkry word".
Die entstof is gegee in 'n ewekansige proef met 450 babas en kleuters van vyf maande tot 17 maande oud. Die babas het ná 'n jaar 'n opvolginenting ontvang.
In die nuus malaria
Vermiste duikboot het gesink, sê Indonesiese vloot
(Ek haal aan:"Malaria het verlede jaar minstens vier keer soveel lewens in Afrika geëis as in die geval van Covid-19,")
Malaria was nie as 'n pandemie in Afrika verklaar nie.
Dit het ook nie miljoene mense se lewens ontwrig nie.
Het ook nie so groot finansiële impak op Afrika gehad nie. Iewers maak dinge nie vir my sin nie.
Die kudde se vriende was te slim om die strooi storie te glo, nou word malaria voorgehou om die kraal vol te kry.